Drie wagte onder tien in hof vir transitorooftogArgieffoto Tien verdagtes wat na bewering betrokke was by ŉ transitorooftog op 30 September sal Maandag in die Mahikeng-landdroshof in Noordwes verskyn. Brig. Hangwani Mulaudzi, woordvoerder van die Valke, het gesê die verdagtes, tussen 29 en 42 jaar oud, is in hegtenis geneem ná ŉ intensiewe soektog deur die Valke in Noordwes, lede van misdaadintelligensie en die Mmabatho-blitspatrollie. Die rowers het glo ŉ pantservoertuig opgeblaas en die drie wagte se vuurwapens by hulle afgeneem. Volgens Mulaudzi het die transitorowers van die toneel gevlug met ŉ groot hoeveelheid kontant. “Sewe verdagtes is in nedersettings rondom Mahikeng in hegtenis geneem terwyl drie in Itsoseng vasgetrek is,” het Mulaudzi gesê. Mulaudzi het ook gesê dat drie van dié wat in hegtenis geneem is, die drie veiligheidswagte is wat tydens die rooftog kwansuis van hul vuurwapens beroof is. Hul beweerde gesteelde vuurwapens is in ŉ bos nie ver van die misdaadtoneel nie aangetref. “Hul huise is ook deursoek en daar is beslag gelê op van die beweerde gesteelde goedere asook twee vuurwapens en ammunisie,” het Mulaudzi gesê.